NWU-studente hou optog in PotchefstroomHoofhek van die Noordwes-Universiteit se Potchefstroom-kampus Foto: TimesLive Studente aan die Noordwes-Universiteit se Potchefstroomkampus hou Donderdag ‘n optog om ŉ memorandum met eise aan Dan Kgwadi, visekanselier van die NWU, te oorhandig. Die studente eis onder andere dat die voortbestaan van Afrikaans as onderrigtaal, binne ŉ meertalige en multi-kulturele konteks, op die Puk-kampus verseker sal word. Die studente eis ook fermer optrede deur bestuur teenoor die media ten opsigte van onbillike beriggewing. Janco Jordaan, voorsitter van die Studenteraad, het gesê dit volg na die afgelope tyd se omstrede ondersoek en aantygings wat veral deur die media gedra is, soos ontgroeningspraktyke, menseregteskendings, ‘n Nazi-kultuur en die onvermoë om te verander. “Die uitgangspunt van hierdie optog is om dit duidelik te stel dat daar nie namens of oor studente gepraat kan word, sonder dat hulle daarin geken is nie,” het hy gesê. Die optog-leuse is “Niks vir ons, sonder ons nie”. Jordaan sê verder studente speel ‘n groot rol in die afgelope tyd se kwessies en die studenteraad, wat verteenwoordigend tot die groter massa studente is, wil ‘n platform daar stel sodat studente se stemme gehoor kan word. Na verwagting sal studente, personeel en oudstudente aan die optog deelneem. “Belangstellendes sal in Potchefstroom vanaf 11:30 by die Astro-parkering in Gerrit Dekkerstraat byeenkom, waarna hulle in hul massas om 12:15 na die Institusionele kantoor sal stap,” het hy bygevoeg. ‘n Amptelike memorandum sal dan aan die institusionele bestuur oorhandig word.